**STATISTIČNI PODATKI**

Kljub urejenim zakonskim predpisom s področja zdravstvenega varstva in delovne zakonodaje, ki dodatno ščitijo ženske v času nosečnosti, poporodnega obdobja in obdobja dojenja, v RS še vedno beležimo visok delež absentizma zaradi bolezni, povezane z nosečnostjo, predvsem v zgodnji fazi nosečnosti. Po podatkih NIJZ so bolezenska stanja, vezana na nosečnost, porod, poporodno in perinatalno obdobje tretji najpogostejši vzrok začasne nezmožnost za delo, takoj za poškodbami in zastrupitvami ter boleznimi mišičnoskeletnega sistema in vezivnega tkiva.

V letu 2014 je bilo 11549 primerov začasne zadržanosti od dela zaradi patološke nosečnosti (2,5 % vseh primerov BS v ženski populaciji), izgubljenih je bilo celokupno 596664 delovnih dni (10 % vseh izgubljenih dni v ženski populaciji), povprečno trajanje začasne nezmožnosti za delo nosečnic je bilo 51,66 dni (v breme delodajalca 12,2 dni, v breme ZZZS pa 111,9 dni). V letu 2015 se je število primerov nekoliko zmanjšalo na 11494 (2,1 % vseh primerov BS pri ženskah), izgubljenih je bilo 601954 delovnih dni (5290 dni več kot leta 2014, kar predstavlja 9,3 % vseh izgubljenih dni v ženski populaciji v letu 2015) s povprečnim trajanjem 52,37 dni (v breme delodajalca 10,2 dni, v breme ZZZS pa 116,3 dni). Zmanjšano število primerov BS zaradi patološke nosečnosti v letu 2015 je najverjetneje posledica zmanjšanega števila živorojenih otrok. Po podatkih Statističnega urada RS je bilo v letu 2015 rojenih 20.641 otrok, kar je 524 otrok manj kot v letu 2014 (21165).

Ne glede na to, da je v Sloveniji zdravstveno varstvo žensk na primarnem nivoju enakomerno razporejeno, smo beležili tudi velika odstopanja v pojavnosti (indeks frekvence – IF: število primerov x 100/število zaposlenih) in povprečnem trajanju (resnost – R: število izgubljenih koledarskih dni zaradi enega vzroka/število primerov) začasne nezmožnosti za delo zaradi patologije v nosečnosti med posameznimi območnimi enotami ZZZS.

Največjo pojavnost začasne zadržanosti od dela zaradi nosečnosti v aktivni ženski populaciji v letu 2015 je bila v OE Krško (IF 4,72), OE Novo mesto (IF 3,44) in OE Maribor (IF 3,36), najmanjšo pa v OE Kranj (IF 2,73) in OE Murska Sobota (IF 2,55). Povprečno trajanje začasne nezmožnosti za delo nosečnic je bilo najdaljše v OE Ravne na Koroškem (85,56 dni), OE Murska Sobota (68,95 dni) in OE Maribor (67,47 dni), v povprečju pa je bilo trajanje začasne delanezmožnosti nosečih žensk najkrajše v OE Kranj (36,31 dni) in OE Ljubljana (41,23 dni).

Podatki tudi kažejo, da je bila v letu 2015 frekvenca BS v nosečnosti v javni dejavnosti nekoliko višja kot v zasebnem sektorju (IF v javnem sektorju v breme ZZZS = 1,3 IF v zasebnem sektorju v breme ZZZS = 1,2), prav tako odstotek bolniškega staleža (% BS v javnem sektorju v breme ZZZS = 0,34, % BS v zasebnem sektorju v breme ZZZS = 0,32). Obratno, pa je bilo povprečno trajanje BS zaradi patologije v nosečnosti, tako v breme delodajalca kot v breme OZZ, nekoliko daljše v zasebni dejavnosti (R v javnem sektorju v breme ZZZS 105,8 dni, R v zasebnem sektorju v breme ZZZS = 115,8 dni).

 Vodja oddelka zdravstvene komisije

 dr. Ticijana Prijon, dr. med. spec.